钦定古今图书集成/明伦汇编/官常典/第728卷 > 徐道隆〈子载孙〉
## 钦定古今图书集成/明伦汇编/官常典/第728卷 > 徐道隆〈子载孙〉

按《宋史忠义传》：“道隆字伯谦，婺州武义人。父焕，知南
雄。道隆以任入官，累官潭州判官，权知全州。荆湖制
置使汪立信奏辟道隆为参议官，立信迁兵部尚书，
道隆与宾客千许人俱去江陵。赵孟傅为制置使，以
道隆参其军事，遂为提点刑狱。时文天祥既至平江，
溃卒四出，为浙西患苦，安吉尤甚。有旨命道隆措置”，
乃枭其首乱者于市，牛监军遁。范文虎、程鹏飞、管景
模俱遣书诱降，道隆焚书斩使。大兵至临平、皋亭山，
令间道入援，时水陆皆有屯军，道绝不通，议由大湖
经武康、临安县境勤王，即日乘舟出临湖门，泊宋村。
郡守赵良淳既缢死，德祐二年正月朔旦，追兵及道
隆，江陵亲从军三百人，殊死战，矢尽枪槊折，一军尽
没。道隆见执舰内间，守者少怠，赴水死。长子载孙亦
赴水死。馀兵有脱归者，言于朝，命赠官赐谥，厚恤其
家，立庙“安吉”，官其子孙。越三日，宋亡。